કાયરા એની સાથે કામ કરતાં એના ફ્રેન્ડને પૂછે છે કે શું એ થેરપિસ્ટ પાસે એટલા માટે જાય છે કે એ બીજા લોકોને કહી શકે કે એ હોમોસેક્સ્યુઅલ છે, પણ એનો ફ્રેન્ડ એને કહે છે કે ના; પણ એટલા માટે કે એ પોતાની જાતને કહી શકે! પોતાની જાતને જ જણાવવાની હોય છે હકીકત કે મારે આવી નહીં પણ આવી જિંદગી જોઈએ છે, બાકી 'એ લોકો' જે 'વાતો' કરે છે એ તો 'વાતો' કરવાનાં જ! કાયરાનાં રિલેટવ અંકલ એને પૂછે છે કે ફિલ્મ બિઝનેસમાં તો ઘણા લોકો ગે હોય છે, અને તરત જ કાયરા નચિંતી અદામાં કહી શકે છે કે તમારી ઓફિસમાં પણ હશે; પણ એમને છૂપાઈને રાખવી પડતી હશે પોતાની ઓળખ. કંઈ પણ હોય ફિલ્મ બિઝનેસ સૌથી મોટો ટાર્ગેટ! એક બીજી આન્ટી પહેલાં સલમાન ખાનની ખૂબ તારીફ કરે છે; એનાં બોડીની અને લુક્સની, પણ થોડી જ વાર પછી એ આન્ટી એને કહે છે કે હરવા-ફરવાનું ઠીક, પણ લગ્ન થોડાં કરાય ફિલ્મી લોકો સાથે, જાણે એ લોકો માણસમાં જ નથી આવતાં! ફિલ્મો જોઈ શકાય પણ ફિલ્મોમાં કામ ન કરાય, ફિલ્મી કરિયર 'પ્રોપર જોબ' ન ગણાય, પોતાને જે ગમે છે એ કરી ન શકાય, ફિલ્મી લોકોની પાછળ ક્રેઝી થઈ શકાય, એમની સાથે સંબંધ ન રાખી શકાય, કેટલો સરસ દંભ બતાવ્યો છે આપણી આસપાસ રોજેરોજ જીવાતો!